muassa sellaisten suojelumekanismien kehittämistä, joilla suojataan kansallisella tasolla alkuperäiskansan kulttuurituotteita luvattomalta käytöltä. Suojelumekanismeja käyttäessään valtion tulee noudattaa alkuperäiskansataustaisen tekijän vapaan, ennakollisen ja riittävään tietoon 53 perustuvan suostumuksen periaatetta.

Euroopan Neuvoston vähemmistöpuitesopimuksen 5 artiklassa sopimusosapuolet sitoutuvat edistämään olosuhteita, jotka ovat tarpeellisia, jotta kansallisiin vähemmistöihin kuuluvat henkilöt voivat ylläpitää ja kehittää kulttuuriaan sekä säilyttää identiteettinsä oleelliset perustekijät, nimittäin heidän uskontonsa, kielensä, perinnäistapansa ja kulttuuriperintönsä.

Kulttuuri-ilmauksien suojelusopimuksen tavoitteena on suojella ja edistää kulttuurien moninaisuutta. Sopimuksen mukaan kulttuuri-ilmaisujen moninaisuuden suojeleminen ja edistäminen edellyttää kaikkien kulttuurien, myös vähemmistöön kuuluvien henkilöiden ja alkuperäiskansojen kulttuurien yhdenvertaisuuden ja kunnioittamisen tunnustamista. Sopimusosapuolten tulee ryhtyä toimiin kulttuuri-ilmauksien suojelemiseksi ja turvaamiseksi.

######## Johtopäätös ja suositus:

KP-sopimuksen artikla 27 ja artiklaa koskeva ihmisoikeuskomitean ratkaisukäytäntö käsittelevät kulttuurin perustarpeiden turvaamista. KP-sopimuksen artikla 27 luo keskeiset puitteet saamelaiskulttuurin yleisten harjoittamisedellytysten turvaamiseksi.

TSS-sopimuksen 15 artikla käsittelee biodiversiteettisopimuksen kontekstissa suojaa kulttuurin aineellisille tuotteille, jotka perustuvat saamelaisten luontoon liittyvään perinteiseen tietoon, innovaatioihin ja käytäntöihin, kuten saamelaisen käsityöperinteen tuotteille. Vähemmistöpuitesopimuksen artikla 5 velvoittaa Suomea edistämään olosuhteita, jotta saamelaiset voivat kehittää omaa kulttuuriaan.

Artikla 8(j):n saamelaisen luontoon liittyvän perinteisen tiedon turvaamisessa on ratkaisevaa perinteisten saamelaiselinkeinojen ja saamen kielten elinvoimaisuuden säilyminen, tiedon siirto seuraaville sukupolville ja ennen kaikkea saamelaislasten mahdollisuus oppia omaa kulttuuriaan. Suomen perusopetusjärjestelmässä ei ole erikseen kiinnitetty huomiota lasten mahdollisuuteen oppia luonnon monimuotoisuuteen liittyvää perinteistä tietoa kulttuurin mukaisesti. Lasten oikeuksien yleissopimuksen ja saamelaisten luonnon monimuotoisuuteen liittyvän perinteisen tiedon turvaamiseksi tulee turvata saamelaislasten oikeus omaan kulttuuriperintöönsä. Työryhmä on käsitellyt saamelaisen perinteisen tiedon tilannetta Suomessa luvussa 2 ja on huolestunut saamelaisten luontoon liittyvän perinteisen tiedon säilymisestä. Erityisen ratkaiseva rooli saamelaisten luonnon monimuotoisuuteen liittyvän perinteisen tiedon säilymiselle on perinteisen tiedon tarpeiden huomioiminen päivähoidossa sekä perus- ja toisen asteen opetuksessa.

Yllä olevaan selvitykseen perustuen työryhmä katsoo, että keskeistä saamelaisia koskevaa lainsäädäntöä sekä opetusta ja hallintoa kehitettäessä tulee turvata ja edistää saamelaiskulttuurin, -elinkeinojen ja - kielten harjoittamisedellytyksiä Suomen kansainvälisten velvoitteiden mukaisesti. Perusopetusta ja päivähoitoa koskevissa lainsäädännön kehittämishankkeissa tulee kiinnittää huomiota saamelaislasten oikeuteen oppia luonnon monimuotoisuuteen liittyvä perinteistä tietoa.